RESOLUCIÓN do 19 de novembro de 2008 pola que se convoca a xornada A Administración na era dixital: avances teóricos e desafíos profesionais.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 25/11/2008

Dentro do plan de actividades da Escola Galega de Administración Pública para o ano 2008 e de acordo coas funcións atribuídas pola Lei 4/1987, do 27 de maio, de creación da Escola, e pola Lei 10/1989, do 10 de xullo, de modificación da anterior, convócase a xornada: A Administración na era dixital: avances teóricos e desafíos profesionais, conforme ás seguintes bases:
1. Obxectivos.
Desde os anos sesenta, época en que comeza o período máis intenso de informatización e automatización dos servizos públicos no marco de numerosos procesos de modernización administrativa, a importancia das tecnoloxías da información foise incrementando de forma imparable.
Desde os enfoques iniciais da automatización de servizos, os programas de administración electrónica incidiron na inclusión da cidadanía no proceso de dixitalización do sector público, na eficacia e na calidade do servizo, nas estratexias de transformación gobernamental e nun traballo compartido co sector privado construído sobre a base da transferencia das mellores prácticas, concibida, en último termo, coa finalidade de revalorizar a interacción co cidadán.
O compromiso total co goberno e a administración electrónicos supón que as autoridades que puxeron en marcha os dispositivos que os permiten recoñecen o feito de que a información se converteu nun factor competitivo de carácter social e económico tan importante e valioso coma outros produtos e recursos tradicionais. Os beneficios que a cidadanía pode recibir da información e, a partir dela, da capacidade de interactuación, poden facilitar, sen dúbida, o logro dunha acción de goberno máis efectiva. Polo tanto, o axuste dos servizos ás preferencias e necesidades dos cidadáns, así como a maior accesibilidade á acción do goberno, a mellora da inclusión social, a asunción de maior responsabilidade por parte das institucións ou, en definitiva, a busca da eficiencia, constitúen algunhas das explicacións que xustifican a urxencia, extensión e profundidade que alcanzou o proceso de difusión das prácticas de goberno e administración electrónicos.
Ao abeiro do avance tecnolóxico producido durante os últimos anos, o impulso dado ao goberno electrónico xirou sobre varios eixes: facilitarlles o acceso ao ámbito público aos usuarios dos seus servizos; impulsar o desenvolvemento de mellores servizos e facilitar o intercambio de información entre a cidadanía, entre esta e a Administración e entre as organizacións públicas. En último termo, as prácticas contemporáneas desde esta área foron substituíndo o interese na produción de servizos pola atención á conversión do cidadán/usuario nun actor fundamental da gobernanza electrónica, en definitiva, pola construción dunha cidadanía máis proactiva, participativa e comprometida co proceso de goberno.
Nacida da publicación, o ano pasado, dun monográfico sobre a Administración na era dixital na revista Administración & Cidadanía, a xornada A Administración na era dixital: avances teóricos e desafíos profesionais pretende darlles a coñecer aos profesionais do sector público os avances teóricos máis recentes na investigación do goberno e da administración electrónicos. Desde unha perspectiva europea a unha óptica autonómica preténdese examinar a penetración das prácticas vinculadas coa revolución dixital e divulgar entre os profesionais o debate académico que a acompaña. Ao mesmo tempo, constitúe unha oportunidade para debater as inquietudes e as expectativas que a era dixital suscita entre os profesionais.
En suma, a xornada A Administración na era dixital: avances teóricos e desafíos profesionais, formula cinco grandes obxectivos:
-Coñecer os principais avances teóricos en que se enmarca a implantación de TIC no sector público europeo, con especial atención á fundamentación das medidas relativas á administración electrónica máis relevantes para a cidadanía.
-Explorar as estratexias estatais e subestatais relacionadas coa introdución de prácticas de goberno e administración electrónicos no ámbito europeo.
-Analizar as transformacións ás que están sendo sometidas as administracións públicas e os modelos de xestión pública.
-Coñecer o uso que os cidadáns fan dos dispositivos electrónicos postos á súa disposición polas administracións.
-Debater dende unha perspectiva xurídica e politolóxica os avances e desafíos do sector público galego na era dixital.
2. Contidos.
Serán tratados, entre outros, os seguintes temas:
-A europeización dos sistemas administrativos e as políticas públicas. Unha aproximación aos mecanismos institucionais na e-Administración.
-A dimensión interna do Goberno electrónico e o impacto da e-Administración na xestión de recursos humanos: están cambiando as regras do xogo?
-A e-Administración: tendencias e desafíos desde a perspectiva da Unión Europea.
-Reflexións sobre a Lei de acceso electrónico e á súa aplicación no ámbito local.
-Modelos de Administración pública. Serven os servizos públicos electrónicos á Administración ou aos cidadáns?
-Estratexias de avaliación de iniciativas de administración electrónica.
-O desenvolvemento da e-Administración en Galicia.
3. Destinatarios.
Persoal ao servizo das administracións públicas de Galicia e interesados en xeral.
4. Desenvolvemento.
Lugar: salón de actos do edificio administrativo da Xunta de Galicia, rúa Concepción Arenal, 8, Vigo.
Datas: 11 de decembro de 2008.
Duración: 8 horas lectivas.
Horario: das 9.15 ás 14.00 horas e das 16.00 ás 20.00 horas.
5. Número de prazas.
Limitado pola capacidade do local.
6. Solicitudes.
-Tramitación de solicitudes: as solicitudes irán dirixidas ao director da Escola Galega de Administración Pública (Polígono das Fontiñas, rúa de Madrid, 2-4, CP 15707, Santiago de Compostela), segundo o modelo que figura como anexo a esta convocatoria, e serán presentadas no Rexistro Xeral da EGAP, ou ben de calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Serán admitidas inscricións por medio de fax enviado ao número 981 54 63 30 ou por correo electrónico dirixido ao enderezo novas.egap@xunta.es
-Inscricións fóra de prazo: só serán admitidas, de quedar prazas libres, coa condición de que cumpran os requisitos xerais antes indicados.
As persoas solicitantes poderán obter a confirmación da súa admisión se chaman por teléfono, das 8.30 ás 14.30 horas, aos seguintes números: 981 54 62 41-881 99 70 14.
7. Prazo.
O prazo de presentación de solicitudes finalizará o 9 de decembro de 2008.
8. Modificacións.
A EGAP reserva para si a facultade de interpretar e de resolver as incidencias que poidan xurdir no desenvolvemento da xornada, así como a facultade de cancelala se o escaso número de solicitudes non xustificase a súa realización.
9. Certificado de asistencia.
Será entregado un certificado de asistencia, ao final da xornada, a aquelas persoas inscritas que participasen asiduamente, e sempre que a súa asistencia sexa igual ou superior ao 85% das horas lectivas programadas. Neste documento aparecerán de forma expresa a natureza da actividade e a data de realización.
Santiago de Compostela, 19 de novembro de 2008.
Carlos Suárez-Mira Rodríguez
Director da Escola Galega de Administración Pública
Ver referencia pdf "22900D008P012.PDF"